google/wiki40b huggingface dataset:
Alonso Sánchez

Alonsas Sančesas (Alonso Sánchez) – legendinis ispanų keliautojas, tariamai atradęs Ameriką dar iki Kolumbo.
Tuoj po Amerikos atradimo, tarp konkisadorų pradėjo sklisti kalbos, kad Kolumbas nėra pirmasis atradėjas ir kad jis žinojęs apie žemę vakaruose jau anksčiau.
Vieną populiariausių hipotezių, kad ispanai atrado Ameriką iki Kolumbo, pateikė šių laikų ispanų istorikė, grandė Luisa Isabela Alvares de Toledo. Jos teigimu, Kolumbo ekspedicija tebuvo įrankis, skirtas oficialiai įtvirtinti Amerikos atradimą. Ispanų valdovai žinoję apie Ameriką, tačiau laikę tai paslaptyje, nes nebuvę tikri, kad galės sėkmingai užvaldyti atrastas žemes. 1492 m. popiežiumi tapus ispanui Aleksandrui VI, Ispanija įgijusi Vatikano palankumą ir surengusi Kolumbo ekspediciją, žinodama, kad atrastos žemės bus tikrai paskirtos Ispanijai.
Manoma, kad istoriją apie Alonsą Sančesą sukūrę broliai Pinsonai ar kiti Kolumbo šeimos priešai. Keletas kronikininkų, tarp jų ir Bartolomė de las Kasas mini apie panašius gandus, tačiau Alonsas Sančesas pirmą kartą paminėtas tik 1602 m., Inkos Garsilaso de la Vegos. Kronikininkas rašo šią legendą girdėjęs jaunystėje.
Pasak de la Vegos istorijos, Alonsas Sančesas buvęs prekybininkas iš Huelvos, prekiavęs tarp Anglijos, Kanarų ir Madeiros. 1480 m. grįždamas iš Madeiros į Huelvą buvo nublokštas audros į vakarus ir suniokotu laivu nudreifavęs į pietvakarius. Ten jis pasiekęs salą, kur buvo sutiktas nustebusių indėnų. Pas juos pasisvečiavęs ir sutaisęs laivą, Alonsas Sančesas išplaukęs ir pasiekęs Porto Santą. Ten tuo metu iš tiesų gyveno Kristupas Kolumbas ir iš prekybininko galėjęs išgirsti istoriją apie naują žemę.
Iš tiesų, jokie šaltiniai, išskyrus sukurti jau po Kolumbo mirties, nemini Alonso Sančeso. Nepaisant to, Huelvoje jis laikomas Amerikos atradėju, jam pastatytas paminklas.
Kazimieras Ambrozaitis (1892)

Biografija

Mokėsi Jurbarko keturklasėje mokykloje. 1912 m. išlaikė pradžios mokyklos mokytojo egzaminus, nuo 1914 m. mokytojavo. 1915 m. įstojo į Maskvos universitetą, bet netrukus mobilizuotas Rusijos imperijos kariuomenėn. 1916–1918 m. toliau studijavo Maskvos universiteto Istorijos–filologijos fakultete. 1925 m. Fribūro universitete apgynė daktaro disertaciją.
1917 m. Rusijos lietuvių seimo Petrograde delegatas. 1919 m. grįžo į Lietuvą, Vilniuje dirbo lietuvių kalbos žodyno komisijoje, vienas Lietuvos darbo federacijos kūrėjų, jos pirmininkas. 1919–1920 m. laikraščių „Laisvė“, „Tėvynės sargas“ ir „Darbininkas“ faktinis redaktorius. 1920–1922 m. Lietuvos krikščionių demokratų partijos centro valdybos narys.
1920 m. gegužės 15 d. – 1922 m. lapkričio 13 d. Steigiamojo Seimo atstovas nuo Lietuvos krikščionių demokratų partijos. Priklausė Darbo federacijos frakcijai, įėjusiai į LKDP bloką. Žemės reformos įstatymo referentas Steigiamajame Seime.
1922 m. lapkričio 13 d. – 1923 m. kovo 13 d. Pirmojo ir 1923 m. birželio 5 d. – 1926 m. birželio 2 d. Antrojo seimo prezidiumo sekretorius, 1926 m. birželio 2 d. – 1927 m. balandžio mėn. Trečiojo seimo vicepirmininkas. 1929 m. dėl Lietuvos krikščionių demokratų partijos ir Lietuvių tautininkų sąjungos konflikto kalintas Varnių priverčiamojo darbo stovykloje. 1932–1936 m. vienas Lietuvos darbo jaunimo sąjungos kūrėjų.
1940 m. liepos 12 d. NKVD suimtas, kalintas Kaune. 1941 m. balandžio 23 d. Ypatingojo pasitarimo nuteistas, kalintas Karlage (Karagandos sritis). 1944 m. kovo 14 d. paleistas. 1944–1948 m. Valstybinės leidyklos redaktorius Kaune. 1948 m. gegužės 28 d. ištremtas į Krasnojarsko kraštą, tremtyje suimtas, kalintas Rešotų lageryje, ten mirė. 1989 m. perlaidotas Skirsnemunės kapinėse.
Luigi Datome

Karjera

L. Datomė žaidė Sienos „Montepaschi“ klube nuo 2003 m. iki 2006 m., su Skafačio „Basket“ nuo 2006 m. iki 2008 m., ir Romos klube „Virtus“ nuo 2008 m. iki 2013 m. Jis buvo 2009 m. pripažintas Italijos lygos geriausiu jaunu krepšininku. Jį 2013 m. paskelbė Italijos lygos naudingiausiu sezono žaidėju. Jis pasirašė 2013 m. liepos 16 d. dvejų metų sutartį su Detroito „Pistons“ NBA klubu, ir jis pasirinko tryliktą numerį. L. Datomė žaidžia taip pat Italijos rinktinėje ir jis dalyvavo čempionate „Eurobasket“ 2007 m., 2009 m. ir 2013 m.
Kevin Costner

Biografija

Gimė Linvude, Kalifornijoje. Yra jauniausias iš trijų sūnų (vidurinysis mirė gimdymo metu). Jo motina, Sharon Rae, buvo socialinė darbuotoja, tėvas, William Costner, buvo elektrikas. Vaikystėje dėl dažnos tėvo darbovietės kaitos augo įvairiose Kalifornijos vietose.
Kostneris kine debiutavo 8-ąjį XX a. dešimtmetį. Pripažinimo susilaukė 1987 m., atlikęs federalinio agento Elioto Neso vaidmenį filme „Neliečiamieji“ ir pagrindinę rolę trileryje „No Way Out“. Savo, kaip A klasės aktoriaus, statusą įtvirtino beisbolo tematikos filmuose, kaip kad „Bull Durham“ (1988 m.) ir „Svajonių laukas“ (1989 m.). Dar didesnio pasisekimo Kostneris sulaukė pasirodžius jo filmui „Šokis su vilkais“. Jis ne tik jame vaidino, bet ir režisavo bei buvo vienas iš prodiuserių. Filmas buvo nominuotas 12 Oskaro apdovanojimų, septynis iš jų laimėjo, įkaitant du (geriausias režisierius ir geriausias filmas), kurie atiteko jam pačiam.
Vėliau Kostneris vaidino filmuose „Robinas Hudas – vagių karalius“ (1991 m.), „JFK“ (1991 m.), „Sargybinis“ (1992 m.), Klinto Istvudo „Tobulas pasaulis“ (1993 m.). Visi iš jų susilaukė tiek didžiulės komercinės sėkmės, tiek kritikų pripažinimo. Vėliau Kostneris dar kartą pabandė išmėginti jėgas režisūroje su filmais „Vandens pasaulis“ (1995 m.) ir „Laiškanešys“ (1997 m.), kurie abu plačiai kritikų pripažįstami finansine ir menine nesėkme. „Laiškanešys“ susilaukė prastesnių pasekmių, filmas pelnė net penkias Auksines avietes, įskaitant blogiausio filmo, blogiausio aktoriaus ir blogiausio režisieriaus kategorijose.
Vilhelmas Danielius Bimbiris

Biografija

1967 m. Vilniaus statybos technikume baigė pramoninę ir civilinę statybą, technikas. UAB „Molėtų švara“ direktorius.
Lietuvos krikščionių demokratų partijos, partijos Lietuvos krikščionys demokratai, Tėvynės sąjunga - Lietuvos krikščionys demokratai Molėtų rajono skyriaus narys.
1995–1997 m., 1997–2000 m., 2000–2003 m., 2003–2007 m., 2007 m. ir 2011 m. (išrinktas, bet atsisakė mandato) Molėtų rajono savivaldybės tarybos narys. 
Sutuoktinė Stanislova, vaikai Robertas, Darius.
Pavirvytės dvaras

Istorija

Dvaro rūmai statyti XIX a. pradžioje. Iki 1840 m. dvaro savininkas buvo Ilinčius. 1840 m. dvarą įsigijo Juozas Paulavičius. Vėliau dvaras atiteko jo sūnui Edvardui Paulavičiui, buvusiam Kališo (pietvakarių Lenkijoje) gimnazijos direktoriui. Atsidėkodami už nuoširdų darbą gimnazijos steigėjai atsisveikindami jam padovanojo gimnazijos biblioteką, kurią pedagogas parsigabeno į Pavirvytę. Galima sakyti, kad čia – viešųjų bibliotekų Ventos krašte užuomazgos, nes Paulavičiai keitėsi knygomis su kitų dvarų raštingais savininkais. Į Pavirvytę knygų 8 kilometrus iš Viekšnių pėsčiomis žingsniuodavo ir būsimieji profesoriai Mykolas, Vaclovas bei Viktoras Biržiškos, knygomis buvo keičiamasi ir su gausius tuo metu literatūros rinkinius turėjusiais Santeklių, Daubiškių dvarais. Iš dvarininkų Paulavičių giminės kilusi ir garsaus lietuvių rašytojo Balio Sruogos žmona Vanda Daugirdaitė-Sruogienė, karo nublokšta į Vakarus ir daugiau į tėviškę nebegrįžusi. E. Paulavičius apie 1910 m. dvarą pardavė Viktorui Nagurskiui, kuris valdė jį iki Pirmojo pasaulinio karo.
Dvaro pastatus supo ūksmingas parkas, išlikęs iki šių dienų. Parkas už dvaro namo terasomis leidosi į Virvytės slėnį. Tašyto granito pakopų laiptai ir alėjos buvę apsodinti karpomais jazminų ir alyvų krūmais.
Išliko apie 7,6 ha buvusio dvaro sodybvietė, pagrindinis pastatas – medinis gyvenamasis namas. Apie 1900 m. užveistas ir 10 hektarų sodas, kuris kolūkinės santvarkos buvo sunaikintas po II pasaulinio karo.
Jaunieji krikščionys demokratai

Jaunieji krikščionys demokratai (JKD) - Lietuvos jaunimo organizacija, bendradarbiaujanti su Tėvynės sąjungos bendrija Lietuvos krikščionys demokratai ir kitomis visuomeninėmis organizacijomis. Pirmininkė - Goda Karazijaitė.

Organizacijos tikslai ir veikla

JKD tiki, jog jaunas žmogus turi jausti atsakomybę dėl savo tautos ir religijos išsaugojimo. Krikščioniškųjų vertybių turi būti laikomasi visuomet, tai neturėtų būti mados reikalas, tačiau asmens negalima versti elgtis prieš savo valią, išskyrus tuos atvejus, kai tokia veikla kenkia aplinkiniams. Tautiškumo išlaikymas ir stiprinimas - svarbi priedermė.
Vizija - pilietiškai aktyvus jaunimas, turintis tvirtus vertybinius įsitikinimus. Išlaikydami ir puoselėdami krikščioniškosios demokratijos vertybes, Jaunieji krikščionys demokratai ugdo Lietuvos pilietinį sąmoningumą, iniciatyvumą tam, kad patys kurtume savo ir Lietuvos ateitį pasaulinėje bendruomenėje. Vertybės: demokratija, pagarba individo teisėms ir laisvei, solidarumas, subsidiarumas.
Dauguma JKD narių yra katalikai, bet yra ir protestantų bei stačiatikių.
JKD rengia įvairiausius seminarus bei konferencijas Lietuvos bei tarptautiniu mastu, organizuoja diskusijų klubus, kurių metu aptariamos aktualiausios jaunimui temos. Bendradarbiauja su kitomis jaunimo organizacijomis, dalyvauja LiJOT veikloje.
JKD yra Europos liaudies partijos jaunimo grupės (YEPP) steigėjai ir tikrieji nariai. Ketverius metus YEPP valdyboje dirbo Lietuvos atstovas.
Polikarbonatas

Polikarbonatas (PC)  – sintetinis polimeras, dinaminėms apkrovoms ir cheminiams reagentams atsparus plastikas. Pagal cheminę struktūrą priskiriamas polimerinių termoplastikų grupei, karbonatų pogrupiui. Gaminiai ženklinami skaičiumi „7“ – tarptautiniu perdirbimo kodu. Polikarbonato gaminiuose gali būti pirminio monomero bisfenolio A (BPA).

Istorija

Polikarbonatą pirmą kartą 1898 m. aprašė Miuncheno universiteto mokslininkas Alfredas Einhornas. Nors laboratoriniai tyrinėjimai truko 30 metų, bet naujasis plastikas dar neturėjo komercinio pritaikymo. 1953 m. vokietis Hermanas Šnelis, dirbęs įmonėje „Bayer“, užpatentavo pirmąją polikarbonato gamybos liniją. 1955 m. pagamintas pirmasis polikarbonatas pavadinimu „Merlon“. Tais pačiais 1953 m., po vienos savaitės nuo „Bayer“ atradimo, JAV „General Electric“ įmonės darbuotojas Danielis Foksas savarankiškai susintetino polikarbonatą. Kilęs komercinis ginčas buvo išspręstas „Bayer“ naudai, 1960 m. „General Electric“ pradėjo „Lexan“ prekinio ženklo polikarbonato komercinę gamybą.

Struktūra

Medžiaga vadinama polikarbonatu, nes tai yra polimeras, turintis karbonato grupes – anglies rūgšties esterius (−O−(C=O)−O−). Pagrindinė polikarbonato medžiaga gaunama bisfenolio A (BPA) ir fosgeno COCl₂ reakcijos metu. Ši cheminė reakcija gali būti užrašoma:

Taikymas

Gaminami įvairių spalvų PC gaminiai, pradedant skaidriais tonuotais, baigiant visiškai nepermatomais įvairiaspalviais: kelių atitvarai, kompaktiniai diskai, apsauginiai akiniai, šalmai, skydai, automobilių žibintai, šviestuvų gaubtuvai, reklamos skydai ir atributika, sportinių automobilių stiklai ir kt. Monolitinės ar kanalinės, banguotos polikarbonato plokštės plačiai naudojamos statybose: stogams, pavėsinėms, šiltnamiams, pastogėms dengti, fasadų apdailai. Siekiant išplėsti taikymo sferą, teigiamos PC savybės sustiprinamos gamybos metu įterpiant įvairių priedų, stabilizuojančių UV spindulių poveikį, didinančių atsparumą karščiui, įtrūkimams, įmaišant stiklo pluošto užpildų suteikti tvirtumą.
Suvalkų Marijos Konopnickos licėjus

Istorija

1835 m. mokykla iš pradžių buvo atidaryta Seinuose ir 1839 m. perkelta į Suvalkus. 1843 m. pradėta statyti nauja mokykla, kurią suprojektavo architektas Antonijus Koracis. 1846 m. rugpjūčio mėnesį mokiniai persikėlė į naująjį pastatą. Iki 1866 m. mokykloje mokėsi tik berniukai. 1905 m. mokykloje kilo streikas, kurio metu mokiniai prašė nutraukti rusifikaciją ir pradėti dėstyti visus dalykus lenkų kalba. Šią mokyklą yra baigę Gustavas Oskaras Aveidė ir dar keli garsūs Lenkijos žmonės, kai kurie gimę dabartinės Lietuvos teritorijoje. 1919 m. mokyklą sudarė atskiros berniukų ir mergaičių gimnazijos. Mergaičių gimnazija vadinosi dabartiniu licėjaus pavadinimu skirtu Suvalkuose gimusiai, kovotojai už moterų teises Marijos Konopnickos garbei. Licėjuje yra didžiausia iš visų Palenkės vaivadijoje esančių mokyklų biblioteka, kuri turi apie 40,000 leidinių. Kai kurie leidiniai yra išleisti XIX a.
Mikailiškiai (Radviliškis)

Žymūs žmonės

Iš Mikailiškių savo giminę kildino Algirdas Brazauskas, kur giminės šaknys siekia XVIII a.
Pakštelių apylinkė

Istorija

Įsteigta po 1940 m. lapkričio 12 d., LKP CK patvirtinus Lietuvos TSR Aukščiausiosios Tarybos Prezidiumo įsaką dėl vykdomųjų komitetų sudarymo. Iki 1941 m. birželio 22 d. dirbo laikinasis vykdomasis komitetas. Pirmieji surežisuoti rinkimai į apylinkės deputatų tarybą įvyko 1948 m. sausio 18 d. Septynių deputatų tarybai, renkamai kas pustrečių metų, vadovavo apylinkės vykdomojo komiteto pirmininkas.
1954 m. prijungta dalis Auksučių apylinkės, o dalis Pakštelių apylinkės prijungta prie Pakubelių apylinkės. 1963 m. sausio 12 d. Pakštelių apylinkė prijungta prie Kuršėnų apylinkės.
CFP frankas

CFP frankas (pranc. franc colonies françaises du Pacifique, „Prancūzijos Ramiojo vandenyno kolonijų frankas“) – valiuta, naudojama Prancūzijos valdose Okeanijoje: Prancūzijos Polinezijoje, Naujojoje Kaledonijoje ir Volio ir Futunos salose. ISO 4217 kodas XPF.
CFP frankas padalintas į 100 santimų. Yra 1, 2, 5, 10, 20, 50 ir 100 frankų nominalo monetos bei 500, 1000, 5000 ir 10000 frankų nominalo banknotai.
Virginijus Skroblas

Virginijus Skroblas (g. 1959 m. kovo 27 d.) – Lietuvos pedagogas, Alytaus miesto visuomenės veikėjas.

Biografija

Matematikas. 1996 m. Alytaus raj. švietimo centro direktorius, 2001 m. Alytaus Adolfo Ramanausko-Vanago vidurinės mokyklos direktorius, I vadybinė kategorija.
1995 m. Lietuvos centro sąjungos Alytaus skyriaus narys. Moka rusų, anglų ir vokiečių kalbas. Sutuoktinė Aušra, duktė Sigita.
Semeniškiai (Širvintos)

Istorija

Semeniškiai šaltiniuose minimi nuo 1644 m. (Szejmiliszki ar Sejmeniszki, vėliau Siemięniszki).
Iki XX a. vid. Semeniškiuose (matyt, Gojaus miške) augo labai didelis ir senas ąžuolas, ant jo buvo išpjaustytas kryžius ir „senovinis Lietuvos ženklas“. Tarpukariu ties Semeniškiais ėjo Lietuvos–Lenkijos demarkacinė riba.
Lina Žutautė

Biografija

Gimė Šiauliuose, mokėsi Šiaulių vaikų dailės mokykloje. 1992–1999 m. studijavo Šiaulių universitete, Menų fakultete. Kurį laiką dirbo dizainere. Šiuo metu – laisvai samdoma iliustruotoja ir vaikų rašytoja. 
Pirmoji autorinė knyga („Kakė Makė ir Netvarkos nykštukas“) pasirodė 2010m. ir Tarptautinės vaikų ir jaunimo literatūros asociacijos (IBBY) buvo pripažinta geriausia knyga mažiesiems skaitytojams.
Už 2012 m. pasirodžiusią autorinę knygę "Ferdinandas ir Pū" Tarptautinės vaikų ir jaunimo literatūros asociacija (IBBY) įteikė Prano Mašioto premiją (Geriausia 2012 metų knyga vaikams ir paaugliams). 
2013 metais L.Žutautei įteikta Vaikų literatūros premija (Už kūrybą vaikams, už vaizdo ir žodžio dermę).
2014 m. knyga "Ferdinandas ir Pū" įrašyta į IBBY garbės sąrašą.
Linos Žutautės kūryba išversta į rusų, latvių, estų, danų, korėjiečių ir daugybę kitų kalbų.
Anivos įlanka

Anivos įlanka (rus. залив Анива, jap. 亜庭湾) – Ochotsko jūros įlanka, įsiterpusi ties pietiniais Sachalino salos krantais. Įsiterpusi tarp Kriliono pusiasalio vakaruose ir Tonino-Anivos pusiasalio rytuose. Pietuose plačiai atverta link Laperūzo sąsiaurio. Ilgis 90 km, plotis iki 104 km, gylis siekia 93 m.
Įlankoje gausu žuvies (lašišos, silkės, menkės, plekšnės), krabų. Uostai prie Anivos įlankos – Aniva ir Korsakovas.
Charlie Sheen

Jaunystė

Čarlis (tikrasis vardas Karlosas) gimė Niujorke, aktoriaus Martino Šyno ir menininkės Džanetos Templton (Janet Templeton) šeimoje. Jo seneliai iš tėvo pusės buvo kilę iš Galisijos (Ispanija) ir Airijos.
Čarlis turi du brolius, Ramoną ir Emilijų Estevesus, bei jaunesniąją seserį Renė. Visi jie yra aktoriai. Jo tėvai persikėlė į Malibu (Kalifornija) po to, kai Martinas užbaigė savo vaidmenį Brodvėjaus pjesėje „The Subject Was Roses“. Čarlis pradėjo lankyti vidurinę mokyklą Santa Monikoje, kur buvo pagrindinis beisbolo komandos kamuolio padavėjas.
Besimokydamas Santa Monikos vidurinėje mokykloje, Čarlis susidomėjo vaidyba ir kartu su broliu Emilijumi bei draugais iš mokyklos, Robu Lou ir Šonu Penu, Super 8 kino kamera ėmė kurti mėgėjiškus filmus. Likus kelioms savaitėms iki mokyklos užbaigimo, Čarlis buvo išmestas iš jos dėl prastų pažymių ir nelankymo. Nusprendęs siekti aktoriaus karjeros, jis pasirinko Čarlio Šyno sceninį vardą. Jo tėvas šį vardą pasirinko pagerbdamas katalikų arkivyskupą ir teologą Fultoną Dž. Šyną (Fulton J. Sheen).

Aktoriaus karjera

2010 m. Čarlis Šynas buvo daugiausiai uždirbantis televizijos aktorius. Jam buvo mokama po 1,8 mln. JAV dolerių už vaidmenį kiekvienoje serialo „Two and a Half Men“ serijoje.

Asmeninis gyvenimas

Čarlis Šynas buvo vedęs tris kartus ir turi penkis vaikus. Pirmoji jo duktė Kasandra Džeid Esteves (Cassandra Jade Estevez) gimė 1984 m. jo mokyklos draugei Paulai Profit.
1990 m. sausį Čarlis netyčia iššovė savo sužadėtinei Kelei Preston į ranką ir ši netrukus nutraukė sužadėtuves.
Dešimtajame dešimtmetyje Čarlis susitikinėjo su eile pornografinių filmų aktorių, įskaitant Džinder Lyn ir Heather Hunter.
1995 m. rugsėjo 3 d. jis vedė Donna Peele.
2002 m. birželio 15 d. susituokė su Denise Ričards. Jiedu turi dvi dukras, Sem ir Lolą. 2005 m. Ričards padavė skyrybų prašymą.
2008 m. gegužės 30 d. Šynas vedė Bruk Miuler (Brooke Mueller), kuri vėliau pagimdė dvynius, Bobą ir Maksą. Bruk taip pat padavė skyrybų dokumentus 2010 m.
Šynas pagarsėjo didžiule priklausomybe nuo alkoholio ir narkotikų, taip pat tvirtinimais naudojant smurtą šeimyniniame gyvenime, dėl ko jo buvusi žmona Ričards padavė prašymą skirtis. Taip pat dėl šių priežasčių 2011 m. „CBS“ ir „Warner Bros.“ nutraukė su juo kontraktą dėl vaidmens seriale „Du su puse vyro“.
Marijampolės evangelikų liuteronų bažnyčia

Istorija

1819 m. yra Marijampolės evangelikų liuteronų parapijos pradžia, kuomet Marijampolės evangelikai įteikė vyriausybės komisijai Varšuvoje prašymą leisti įkurti parapiją ir pastatyti bažnyčią. Prašymas buvo patenkintas, o kol bus pastatyta bažnyčia, parapijai leista nuomotis amunicijos sandėlį. Vėliau statinys su sklypu atiteko parapijai. 1822 m. maldos namai (buvęs sandėlis su pristatytu bokštu ir kupolu) buvo pašventinti. Nauja mūrinė evangelikų liuteronų bažnyčia pradėta statyti dar 1835 m., kai buvo parengtas ir pakoreguotas jos projektas, bet įrengimo darbai užtruko iki 1841 m. Naujoji bebokštė bažnyčia buvo pastatyta šiek tiek į pietus nuo pašto stoties. 1841 m. Marijampolėje pradėjo veikti evangelikų liuteronų mokykla. Evangelikams liuteronams žemė kapinėms buvo paskirta Liudvinavo gatvėje.
1850 m. Henrikas Markonis suprojektavo liuteronų bažnyčios bokštą - varpinę, kuri tapo vienintele Marijampolės vertikalia dominante. Kartu su evangelikų mokykla ir greta buvusiais pašto stoties pastatais bažnyčia sudarė stilistiniu požiūriu gana vientisą kompleksą. Pagal kitus šaltinius, bokštas pastatytas ne apie 1850 m., o 1874-1893 m.
Po 1940 m. Lietuvą prijungus prie SSRS, bažnyčia buvo uždaryta, apgriauta, suniokotas bažnytinis turtas, nuo bokšto nuimtas kryžius ir varpas, o karo metu pataikius sviediniui į bažnyčios bokštą, pastarasis sugriautas. Bažnyčia, jos turtas ir žemė buvo nacionalizuoti. Pati bažnyčia buvo paversta grūdų sandėliu, vėliau - sporto sale, prie kurios buvo pristatytas dar ir baseino priestatas. Nuo 1984 m. bažnyčia ir priklausantys statiniai pradėti restauruoti valdžios lėšomis, pritaikant kitoms reikmėms (Mokytojų namams, mokyklai, koncertų salei).
1990 m. gegužės 5 d. privačiuose namuose įvyko pirmosios atsikuriančios parapijos pamaldos. Netrukus birželio 27 d. oficialiai įregistruota evangelikų liuteronų religinė bendruomenė. 1992 m. bažnyčios pastatai sugrąžinti parapijai. 1995 m. baigtas bažnyčios atstatymas.
2013 m. prie bažnyčios įrengtame skverelyje buvo atidengtas pirmasis per atkurtos Nepriklausomybės laikotarpį Lietuvoje pastatytas paminklas grožinės lietuvių literatūros pradininkui Kristijonui Donelaičiui. Jį pašventino Lietuvos evangelikų liuteronų vyskupas Mindaugas Sabutis.
Rimantas Rakauskas

Biografija

1971 m. baigė Vilniaus 22-ąją vidurinę mokyklą, 1976 m. – Vilniaus universiteto Gamtos mokslų fakultetą.
1976–1977 m. Vilniaus universiteto Gamtos fakulteto Zoologijos katedros vyr. laborantas, 1977–1979 m. Vilniaus universiteto muziejaus Zoologijos skyriaus vedėjas ir kartu 1977–1981 m. Zoologijos ir parazitologijos instituto aspirantas neakivaizdininkas, 1979–1986 m. Vilniau universiteto Zoologijos katedros asistentas, 1986–1991 m. vyr. dėstytojas, o nuo 1991 m. rugsėjo mėn. katedros vedėjas.
1983 m. Moldavijos MA Zoologijos ir fiziologijos institute apgynė biologijos mokslų kandidato disertaciją „Lietuvos TSR vaismedžių ir vaiskrūmių amarai“. 1993 m. nostrifikuotas daktaru (gamtos mokslai).
1991 m. suteiktas docento pedagoginis mokslo vardas.
2000 m. Ekologijos institute apgynė habilituoto daktaro disertaciją „Lietuvos amarų (Hemiptera, Sternorrhyncha: Aphididae) biosistematiniai tyrimai“.
Paskelbė mokslinių straipsnių, metodinių priemonių. Skaitė mokslinius pranešimus Čekijoje, Norvegijoje, Lenkijoje, paskaitas Varšuvos universitete. 1987 m. buvo mokslinėje stažuotėje Silezijos universitete (Katovicai, Lenkija), 1996 m. stažavosi ir skaitė paskaitas Oksfordo universitete (Anglija) ir Kopenhagos universitete (Danija) ir kt.
R. Rakausko brolis yra Audrius Rakauskas, žurnalistas, TV laidų vedėjas.
Robertas Jucevičius

Biografija

Žmona Palmira Jucevičienė-Mičiulytė. 1967-1972 m. studijavo Kauno politechnikos instituto Chemijos technologijos fakultete. 1984 m. ekonomikos mokslų daktaras.
1972-1975 m. Aleksoto stiklo fabriko Techninės kontrolės skyriaus viršininkas, technologas. 1975-1978 m. dirbo Kauno medicinos institute, 1978-1982 m. Lietuvos informacijos institute, 1982-1989 m. Liaudies ūkio specialistų tobulinimo institute, 1982-1984 m. jo Kauno filialo Vadybos katedros vedėjas. 1990-1998 m. Vytauto Didžiojo universiteto, nuo 1998 m. Kauno technologijos universiteto dėstytojas, Strateginio valdymo katedros vedėjas, Verslo strategijos instituto direktorius. Nuo 1997 m. profesorius. Stažavo Lundo (Švedija), Purdue (JAV) universitete. 2000-2002 m. dėstė Kembridžo universitete.
Mokslinės veiklos sritys: organizacijų ir šalies strateginė plėtra, konkurencingumas, inovacijų, pokyčių ir žinių valdymas.
Lina Šaltytė-Masilionė

Biografija

2015 m. pasaulio čempionato B finale užėmė 2-ą vietą, bei 8-ą vietą bendroje įskaitoje ir iškovojo Lietuvai olimpinį kelialapį W1x rungtyje į 2016 m. vasaros olimpines žaidynes.
Kalifornijos universitetas

Istorija

Įkurtas 1868 m. vietoje 1855 m. Oklende įkurto Kalifornijos koledžo, pradėjo veikti 1869 m. 1873 m. perkeltas į Berklį. Iki 2009 m. 37 universiteto mokslininkai yra gavę Nobelio premiją.
Didžiojo Plonėno akmuo

Didžiojo Plonėno akmuo – dubenėtas akmuo, esantis Didžiojo Plonėno kaime, Žeimelio seniūnijoje, Pakruojo rajone. Surandamas buvusioje dvarvietėje, už 250 m į pietvakarius nuo kelių  209  Joniškis–Žeimelis–Pasvalys  ir  3105  Saločiai–Kiemėnai–Didysis Plonėnas  sankirtos, ties sandėliu, stūksančiu tarp Plonės upelio ir medžiais apaugusios gyvenamos sodybos. Akmuo įmūrytas ūkinio pastato šoninėje sienoje, maždaug per vidurį iš rytų pusės, ties apžėlusia kūdra. Pagrindinė pastato sienos dalis autentiška, akmenų mūro, likusi sudėta iš šiuolaikinių silikatinių plytų. Šalia išlikęs paminklinį objektą žymėjęs betoninis stulpas (be metalinio skydo).
Minimas Didžiojo Plonėno senkapis su archeologiniais radiniais tarp kaimo kapinių ir Plonės upelio, į pietvakarius nuo kapinių, atlikus 1991 m. žvalgomuosius tyrimus.

Duomenys

Akmuo 95 cm ilgio ir 80 cm pločio, storis neaiškus. Akivaizdi žmogaus veiklos žymė – smailėjantis į gylį dubuo, kurio skersmuo – 23 cm, gylis – 14 cm.